

רֹאשׁ הַשָּׁנָה פּוֹתֵחַ שָׁנָה חֲדָשָׁה בִּמְקוֹם הַשָּׁנָה הַחוֹלֶפֶת, שֶׁהִסְתַּיְּמָה.

לְפִי הַמָּסֹרֶת הַיְּהוּדִית רֹאשׁ הַשָּׁנָה נִקְרָא גַּם יוֹם הַדִּין. יוֹם שֶׁבּוֹ דָּן ה' כָּל אָדָם עַל מַעֲשָׂיו בְּמֶשֶׁךְ הַשָּׁנָה הַחוֹלֶפֶת. לִקְרַאת הַשָּׁנָה הַחֲדָשָׁה צָרִיךְ כָּל אָדָם לְסַכֵּם אֶת הַמַּעֲשִׂים שֶׁעָשָׂה בַּשָּׁנָה הַחוֹלֶפֶת. לְסִכּוּם זֶה קוֹרְאִים בְּשֵׁם: חֶשְׁבּוֹן נֶפֶשׁ. חֶשְׁבּוֹן נֶפֶשׁ דּוֹרֵשׁ רְצִינוּת וְכֵנוֹת. כָּל אָדָם מִפַשְׁפֵּשׁ בְּמַעֲשָׂיו וְהִתְנַהֲגוּתוֹ וּבוֹדֵק הֵיכָן הוּא יָכוֹל לְהִשְׁתַּפֵּר מֵעַתָּה וְהָלְאָה. הָאָדָם מַחְלִיט לְוַתֵּר עַל הִתְנַהֲגוּת לֹא הוֹלֶמֶת וּלְאַמֵּץ לְעַצְמוֹ הִתְנַהֲגוּת טוֹבָה יוֹתֵר.

בְּמֶשֶׁךְ כָּל חֹדֶשׁ אֱלוּל, הַחֹדֶשׁ הָאַחֲרוֹן שֶׁל הַשָּׁנָה הַחוֹלֶפֶת, אֲנָשִׁים קָמִים הַשְׁכֵּם בַּבֹּקֶר וְהוֹלְכִים לְבֵית הַכְּנֶסֶת כְּדֵי לוֹמַר תְּפִלּוֹת מְיֻחָדוֹת הַנִּקְרָאוֹת "סְלִיחוֹת". בִּתְפִלּוֹת אֵלּוּ הֵם מִתְפַּלְּלִים אֶל ה', מְבַקְּשִׁים שֶׁיִּסְלַח עַל מַעֲשִׂים לֹא טוֹבִים שֶׁעָשׂוּ, וְיִזְכֹּר רַק אֶת הַמַּעֲשִׂים הַטּוֹבִים שֶׁעָשׂוּ.

שֵׁם נוֹסָף שֶׁל הַחַג, הוּא "יוֹם תְּרוּעָה", כִּי מִצְוָה לְהָרִיעַ בּוֹ בַּשּׁוֹפָר. הַשּׁוֹפָר עָשׂוּי מִקֶּרֶן כְּפוּפָה שֶׁל אַיָּל. בְּבֵית הַכְּנֶסֶת תּוֹקְעִים בְּכָל בֹּקֶר בַּשּׁוֹפָר כְּדֵי לְהַזְכִּיר לָאֲנָשִׁים שֶׁרֹאשׁ הַשָּׁנָה קָרֵב וּבָא. הַמִּלָּה שׁוֹפָר וְהַמִּלָּה לְהִשְׁתַּפֵּר, הֵן מֵאוֹתָהּ מִשְׁפַּחַת מִלִּים. הַשּׁוֹפָר מַזְכִּיר לְכֻלָּם בְּכָל יוֹם שֶׁחָשׁוּב לְשַׁפֵּר אֶת הַמַּעֲשִׂים וְהַהִתְנַהֲגוּת.

רֹאשׁ הַשָּׁנָה מַגִּיעַ כָּל שָׁנָה בְּשָׁנָה, וְנוֹתֵן לָאָדָם הִזְדַּמְּנוּת לְהִשְׁתַּפֵּר קְצָת כָּל שָׁנָה. אֵין צִפִּיָּה מֵהָאָדָם שֶׁיְּשַׁפֵּר בְּפַעַם אַחַת אֶת כָּל הִתְנַהֲגוּתוֹ. מָה שֶׁהָאָדָם מִתְקַשֶּׁה לְשַׁפֵּר הַשָּׁנָה, יוּכַל תָּמִיד לְנַסּוֹת לְשַׁפֵּר בַּשָּׁנָה הַבָּאָה. הַיָּמִים שֶׁבָּהֶם הָאָדָם מְשַׁפֵּר אֶת הִתְנַהֲגוּתוֹ וּמִתְחַיֵּב לֹא לַחֲזֹר עַל הַמַּעֲשִׂים הַלֹּא טוֹבִים שֶׁעָשָׂה, נִקְרָאִים "עֲשֶׂרֶת יְמֵי תְּשׁוּבָה", וְאֵלּוּ הֵם הַיָּמִים שֶׁבֵּין רֹאשׁ הַשָּׁנָה לְיוֹם כִּפּוּר.

בְּרֹאשׁ הַשָּׁנָה הָאֲנָשִׁים מִתְפַּלְּלִים בְּבֵית הַכְּנֶסֶת מִסֵּפֶר מְיֻחָד שֶׁל תְּפִלּוֹת וּפִיּוּטִים הַנִּקְרָא: מַחְזוֹר. הַתְּפִלָּה בְּרֹאשׁ הַשָּׁנָה מַגִּיעָה לְשִׂיאָהּ בְּמַעֲמָד מְרַגֵּשׁ וּמַרְשִׁים שֶׁל תְּקִיעַת שׁוֹפָר. עַל הַבִּימָה בְּמֶרְכָּז בֵּית הַכְּנֶסֶת עוֹמְדִים הַתּוֹקֵעַ וּלְיַדוֹ הָרַב, וְכָל הַמִּתְפַּלְּלִים עוֹמְדִים וּמַקְשִׁיבִים בִּדְמָמָה לְקוֹל הַתְּקִיעוֹת הַמְּרַגְּשׁוֹת, הַמַּזְכִּירוֹת אֶת רְצִינוּת הַחַג.

בְּרֹאשׁ הַשָּׁנָה נָהוּג לִלְבֹּשׁ בְּגָדִים לְבָנִים הַמְּסַמְּלִים נִקָּיוֹן, כִּי הָאָדָם מְנַקֶּה אֶת עַצְמוֹ מֵהַמַּעֲשִׂים הַלֹּא טוֹבִים, עַל יְדֵי חֶשְׁבּוֹן הַנֶּפֶשׁ. בְּלֵיל הַחַג נָהוּג לִטְבֹּל תַּפּוּחַ בִּדְבַשׁ, כְּדֵי לְסַמֵּל שָׁנָה טוֹבָה וּמְתוּקָה. בְּנוֹסָף, עַל שֻׁלְחָן הַחַג מַנִּיחִים מַאֲכָלִים מְיֻחָדִים, בַּעֲלֵי שֵׁם מְיֻחָד, הַמְּסַמְּלִים אֶת הַמִּשְׁאָלוֹת וְהַצִּפִּיּוֹת לַשָּׁנָה הַחֲדָשָׁה. לְמָשָׁל, אוֹכְלִים רִמּוֹן וּמְבָרְכִים: "יְהִי רָצוֹן שֶׁיַּרְבּוּ זְכֻיּוֹתֵינוּ כְּרִמּוֹן". אוֹכְלִים סֶלֶק וְאוֹמְרִים: "יְהִי רָצוֹן שֶׁיִּסְתַּלְּקוּ שׂוֹנְאֵינוּ". בְּנוֹסָף, בְּרֹאשׁ הַשָּׁנָה יֵשׁ הַנּוֹהֲגִים לֶאֱפוֹת חָלוֹת בְּצוּרָה עֲגֻלָה, כְּדֵי לְרַמֵּז שֶׁהַשָּׁנָה הוֹלֶכֶת וְחוֹלֶפֶת כְּמוֹ גַּלְגַּל חוֹזֵר.

רֹאשׁ הַשָּׁנָה הוּא חַג מְיֻחָד בְּמִינוֹ, כִּי הוּא הַיָּחִיד שֶׁחוֹגְגִים אוֹתוֹ בְּרֹאשׁ חֹדֶשׁ, בְּמֶשֶׁךְ יוֹמַיִם: א'-ב' בְּתִשְׁרֵי. בְּיָמִים קְדוּמִים, לֹא הָיָה לוּחַ שָׁנָה, שֶׁבּוֹ אֶפְשָׁר לִרְאוֹת מָתַי חָל כָּל חַג וְכָל רֹאשׁ חֹדֶשׁ. אָז הָיוּ חֲכָמִים אֲשֶׁר קָבְעוּ אֶת רָאשִׁי הֶחֳדָשִׁים עַל פִּי הִתְחַדְּשׁוּת הַיָּרֵחַ בַּשָּׁמַיִם, וְכָל פַּעַם שֶׁקָּבְעוּ יוֹם רֹאשׁ חֹדֶשׁ, הָיוּ מוֹדִיעִים עַל כָּךְ בְּאֶמְצָעוּת שְׁלִיחִים אוֹ מַשּׂוּאוֹת אֵשׁ, לְכָל הַמְּקוֹמוֹת הָרְחוֹקִים. מִכֵּיוָן שֶׁרֹאשׁ הַשָּׁנָה הוּא הַחַג הַיָּחִיד שֶׁחָל בְּרֹאשׁ חֹדֶשׁ, לֹא הָיָה לִשְׁלִיחִים דַּי זְמַן לְהוֹדִיעַ עַל קְבִיעַת רֹאשׁ הַחֹדֶשׁ, לָכֵן הָיוּ חוֹגְגִים אֶת רֹאשׁ הַשָּׁנָה יוֹמַיִם, וְהָיוּ מַנִּיחִים שֶׁאֶחָד מָהֵם בְּוַדַּאי רֹאשׁ חֹדֶשׁ. מֵאָז וְעַד הַיּוֹם אָנוּ חוֹגְגִים אֶת רֹאשׁ הַשָּׁנָה בַּיּוֹמַיִם הָרִאשׁוֹנִים שֶׁל חֹדֶשׁ תִּשְׁרֵי.

(לָקוּחַ מִתּוֹךְ: "סֵפֶר הַחַגִים" מֵאֵת הָרַב מְנַחֵם הַכֹּהֵן בְּהוֹצָאַת מוֹדָן)





**קִרְאוּ אֶת הַטֶּקְסְט.**

**מַסְּפֵרוּ אֶת הַשּׁוּרוֹת.**

 **עֲנֵו עַל הַשְּׁאֵלוֹת הַבָּאוֹת בַּמַּחְבֶּרֶת.**

1. הַעְתִּיקוּ אֶת הַמִּלִּים הַחֲדָשׁוֹת.
2. מָה הָאָדָם עוֹשֶׂה לִקְרַאת הַשָּׁנָה הַחֲדָשָׁה? (שׁוּרוֹת 1-7)
3. אֵיךְ נִקְרָא הַחֹדֶשׁ הָאַחֲרוֹן שֶׁל הַשָּׁנָה הַחוֹלֶפֶת? (שׁוּרָה 8)
4. כִּתְבוּ שֵׁנִי שֵׁמוֹת נוֹסָפִים שֶׁל הַחַג וְהִסְבִּירוּ מַדּוּעַ קוֹרְאִים כָּךְ לַחַג. (שׁוּרָה 2 וְשׁוּרָה 12)
5. מִמָּה עָשׂוּי הַשּׁוֹפָר? (שׁוּרוֹת 12-13)
6. אֵיךְ נִקְרָאִים הַיָּמִים שֶׁבֵּין רֹאשׁ הַשָּׁנָה לְיוֹם כִּפּוּר? (שׁוּרוֹת 19-20)
7. כִּתְבוּ שְׁלוֹשָׁה מִנְהָגֵי חַג. (שׁוּרוֹת 26-32)

 **הַשְׁלִימוּ אֶת הַמִּלָּה הַחֲסֵרָה מִתּוֹךְ מַחְסָן הַמִּלִּים.**

רֹאשׁ הַשָּׁנָה הוּא חַג מְיֻחָד, כִּי הוּא הַיָּחִיד שֶׁחוֹגְגִים אוֹתוֹ בְּרֹאשׁ\_\_\_\_\_\_, בְּמֶשֶׁךְ יוֹמַיִם: א'-ב' בְּתִשְׁרֵי. בְּיָמִים קְדוּמִים, לֹא הָיָה לוּחַ \_\_\_\_\_\_, שֶׁבּוֹ אֶפְשָׁר לִרְאוֹת מָתַי חָל כָּל חַג וְכָל רֹאשׁ חֹדֶשׁ. אָז הָיוּ חֲכָמִים אֲשֶׁר קָבְעוּ אֶת רָאשִׁי הֶחֳדָשִׁים עַל פִּי הִתְחַדְּשׁוּת הַ\_\_\_\_\_\_ בַּשָּׁמַיִם, וְכָל פַּעַם שֶׁקָּבְעוּ יוֹם רֹאשׁ חֹדֶשׁ, הָיוּ מוֹדִיעִים עַל כָּךְ בְּאֶמְצָעוּת שְׁלִיחִים אוֹ מַשּׂוּאוֹת אֵשׁ, לְכָל הַמְּקוֹמוֹת הָרְחוֹקִים. מִכֵּיוָן שֶׁרֹאשׁ הַשָּׁנָה הוּא הַחַג הַיָּחִיד שֶׁחָל בְּרֹאשׁ \_\_\_\_\_\_\_\_, לֹא הָיָה לִשְׁלִיחִים דַּי זְמַן לְהוֹדִיעַ עַל קְבִיעַת רֹאשׁ הַחֹדֶשׁ, לָכֵן הָיוּ חוֹגְגִים אֶת רֹאשׁ הַשָּׁנָה \_\_\_\_\_\_\_, וְהָיוּ מַנִּיחִים שֶׁאֶחָד מָהֵם בְּוַדַּאי רֹאשׁ חֹדֶשׁ. מֵאָז וְעַד הַיּוֹם אָנוּ חוֹגְגִים אֶת רֹאשׁ הַשָּׁנָה בַּיּוֹמַיִם הָרִאשׁוֹנִים שֶׁל חֹדֶשׁ \_\_\_\_\_\_\_\_.

מחסן מילים: חֹדֶשׁ, יוֹמַיִם, תִּשְׁרֵי, יָרֵחַ, חֹדֶשׁ, שָׁנָה

**הַשְׁלִימוּ בְּטַבְלָה לְפִי יָחִיד רָבִים.**

|  |  |
| --- | --- |
| יָחִיד | רַבִּים |
| שָׁנָה | דֻּגְמָא: שָׁנִים |
|  | מַעֲשִׂים |
| חֹדֶשׁ |  |
|  | תְּפִלּוֹת |
|  | שׁוֹפָרוֹת |
| חַג |  |
|  | תַּפּוּחִים |
| רִמּוֹן |  |
| סֶלֶק |  |
|  | לוּחוֹת |

**הַשְׁלִימוּ בַּטַּבְלָה לְפִי זָכַר נָקְבָה.**

|  |  |
| --- | --- |
| זכר | נקבה |
| פותח |  |
|  | דורשת |
| השתפר |  |
|  | מתפללת |
| טובל |  |
|  | מתרגשת |
| חוגג |  |
|  | מקשיבה |

**עֲבוֹדָה בְּזוּגוֹת: קִרְאוּ בְּקוֹל רָם:**

לִקְרַאת הַשָּׁנָה הַחֲדָשָׁה צָרִיךְ כָּל אָדָם לְסַכֵּם אֶת הַמַּעֲשִׂים שֶׁעָשָׂה בַּשָּׁנָה הַחוֹלֶפֶת. לְסִכּוּם זֶה קוֹרְאִים בְּשֵׁם: חֶשְׁבּוֹן נֶפֶשׁ. חֶשְׁבּוֹן נֶפֶשׁ דּוֹרֵשׁ רְצִינוּת וְכֵנוֹת. כָּל אָדָם מִפַשְׁפֵּשׁ בְּמַעֲשָׂיו וְהִתְנַהֲגוּתוֹ וּבוֹדֵק הֵיכָן הוּא יָכוֹל לְהִשְׁתַּפֵּר מֵעַתָּה וְהָלְאָה. הָאָדָם מַחְלִיט לְוַתֵּר עַל הִתְנַהֲגוּת לֹא הוֹלֶמֶת וּלְאַמֵּץ לְעַצְמוֹ הִתְנַהֲגוּת טוֹבָה יוֹתֵר.

**סַפְּרוּ אֶחָד לַשֵּׁנִי בְּכֵנוּת, וּלְאַחַר מִכֵּן כִּתְבוּ בְּמַחְבֶּרֶת אֶת הַתְּשׁוּבוֹת שֶׁלְּכֶם.**

1. בַּמֶּה הֱיִיתֶם רוֹצִים לְהִשְׁתַּפֵּר לִקְרַאת הַשָּׁנָה הַחֲדָשָׁה?
2. עַל אֵיזוֹ הִתְנַהֲגוּת הֶחְלַטְתֶּם לְוַתֵּר?
3. אֵיזוֹ הִתְנַהֲגוּת טוֹבָה יוֹתֵר תְּנַסּוּ לְאַמֵּץ?

 